
«Μη μαδάς τη μαργαρίτα»
Έχει (νερό); Δεν έχει (νερό);
Η τουριστική σεζόν έχει ξεκινήσει, οι διακοπές νερού συνεχίζονται κανονικά, ενώ το δίκτυο είναι πάντα «σουρωτήρι». Παράλληλα οι Δήμοι της Κέρκυρας είναι ακόμα κηρυγμένοι σε κατάσταση «έκτακτης ανάγκης» λόγω λειψυδρίας, τα έργα παραμένουν στα λόγια, ενώ λύση, με εξασφαλισμένη χρηματοδότηση, είτε βραχυπρόθεσμη είτε μεσομακροπόθεσμη δεν έχει δρομολογηθεί ΚΑΜΙΑ. 
Η ΓΕΚ-ΤΕΡΝΑ έτρεξε, αυτοβούλως(;), να καταθέσει «πρότυπη λύση» στο Υπουργείο Υποδομών και Μεταφορών, για μελέτη-κατασκευή μεταφοράς νερού από τις πηγές του Αώου στην Ήπειρο. Ακολουθώντας αυτή την πρακτική και η εταιρία L. Marines, που ενδιαφέρεται να κατασκευάσει νησί τύπου «Ντουμπάϊ», κατέθεσε πρόταση-εκβιασμό στο Δήμοτικό Συμβούλιο Νότιας Κέρκυρας να της επιτρέψει να γίνει η «σωτήρας της ύδρευσης για τη Νότια Κέρκυρα», αρκεί το Δημοτικό Συμβούλιο με απόφασή του να «πιέσει» το Υπουργείο να αδειοδότησει μια ώρα αρχύτερα την κατασκευή νησιού «Ντουμπάϊ». 
Σε ένα παράλληλο σύμπαν ο κος Γκίκας τη μία δηλώνει ότι «…έχουμε εξασφαλίσμένη χρηματοδότηση 2.000.000€» (υπό προϋποθέσεις βεβαίως-βεβαίως, και αφού δεν πληρούνταν, δεν εισπράχθηκε ούτε ένα Ευρώ!), την άλλη ότι «…εξετάζονται εναλλακτικές μέθοδοι για την ύδρευση», την παρ’άλλη 23/05/2025 ότι «…Με σαφές χρονοδιάγραμμα και χρηματοδότηση, με αναβαθμισμένο τον ρόλο της Περιφέρειας Ιονίων Νήσων, αλλά και με συγκεκριμένες δεσμεύσεις από τα  συναρμόδια Υπουργεία, το μεγάλο έργο Αποσκλήρυνσης / Αφαλάτωσης της Χρυσηίδας μπαίνει επιτέλους σε ρότα υλοποίησης», ένα έργο που έχει ήδη εργολάβο από το 2020, αλλά ακόμη αναζητούν τη χρηματοδότηση. Να θυμίσουμε όλα αυτά τα «μπρος-πίσω» ξεκίνησαν δυόμισι χρόνια πριν όταν τον Ιανουάριο του 2023 προκηρύχθηκε διεθνής διαγωνισμός αξίας 206.000.000€, τον Σεπτέμβριο του 2023 απεντάχθηκε το έργο από το Ταμείο Ανάκαμψης, ο ίδιος ο Πρωθυπουργός στις 05/07/2024 έκανε «κωλοτούμπα», δηλώνοντας ότι η ύδρευση της Κέρκυρας θα εξεταστεί από μηδενική βάση, ενώ ο Κος Ταχιάος, Υφυπουργός για θέματα υποδομών, είχε δηλώσει στη Βουλή στις  19/07/2024, μόλις δύο εβδομάδες μετά τη δήλωση του Πρωθυπουργού, ότι «… το Υπ. Υποδομών και Μεταφορών δεν εξετάζει καμία λύση πλην αυτής των φραγμάτων και συνοδών έργων για την Κέρκυρα». 
Το θέμα βέβαια το θίγουν ως πρώτο θέμα στην ατζέντα τους και ο Περιφερειάρχης και οι Δήμαρχοι σε κάθε σύσκεψη και επίσκεψη κλιμακίων, αλλά επίσημη ανακοίνωση για δεσμευμένη χρηματοδότηση και ολιστικό σχεδιασμό παραμένει ένα όνειρο καλοκαιρινής νυκτός. Έτσι εν μέσω θέρους (23/05/2025), σε σωστική σύσκεψη[footnoteRef:1] στην Αθήνα, επιστρατεύτηκε η Περιφέρεια Ιονίων Νήσων, αν και όχι αρμόδια όπως δηλώνει διαρκώς, αλλά με «αναβαθμισμένο ρόλο» όπως μας είπε ο Κος Γκίκας, «να βγάλει τα κάστανα από τη φωτιά», δηλαδή να γίνει φορέας υλοποίησης του έργου «κατασκευή Εργοστασίου Αποσκλήρυνσης & Αφαλάτωσης στην Χρυσηίδα» και ίσως να χρειαστεί να συνεισφέρει και κάτι τής για την κατασκευή του έργου, αφού η ΔΕΥΑΚ όπως την έχουν καταντήσει αδυνατεί να ανταποκριθεί. Παράλληλα όμως το Υπουργείο απάντησε, στις 22/05/2025 (μια μέρα πριν τη «σωστική» σύσκεψη) με τον πιο επίσημο τρόπο σε επίκαιρη ερώτηση Βουλευτών του Κοινοβουλίου, και διαψεύδει τα περί χρηματοδότησης αφού «…ακόμη  εξετάζεται η ένταξη σε χρηματοδοτικό πρόγραμμα» αλλά και ο σχεδιασμός παραμένει ο ίδιος, δηλαδή φράγματα και συνοδά έργα. Να τονίσουμε ότι μία μέρα μετά την απάντηση του Υπουργείου, κατά τη διάρκεια της «σωστικής» σύσκεψης με ένα μαγικό τρόπο βρέθηκε(;) η χρηματοδότηση, αλλά μέχρι σήμερα, 40 μέρες μετά (κάνουμε μνημόσυνο) δεν έχει γίνει καμία επίσημη ενέργεια! [1:  Συγκλήθηκε τέλη Μαϊου έκτακτη σύσκεψη ύστερα από πρόσκληση του Γραφείου του Πρωθυπουργού, στην οποία μετείχαν ο Υπουργός Περιβάλλοντος και Ενέργειας Σταύρος Παπασταύρου, ο Αναπληρωτής Υπουργός Εθνικής Οικονομίας και Οικονομικών, Νίκος Παπαθανάσης, ο Υφυπουργός Ναυτιλίας & Νησιωτικής Πολιτικής και Βουλευτής Κερκύρας, Στέφανος Γκίκας, ο Υφυπουργός παρά τω Πρωθυπουργώ, Θανάσης Κοντογεώργης, ο Περιφερειάρχης Ιονίων Νήσων, Γιάννης Τρεπεκλής, ο Γενικός Γραμματέας Φυσικού Περιβάλλοντος και Υδάτων, Πέτρος Βαρελίδης και ο Δήμαρχος Κεντρικής Κέρκυρας και Διαποντίων Νήσων, Στέφανος Πενηντάρχου Πουλημένος.] 

Συμπέρασμα; «Το σύμπαν συνωμοτεί ώστε να μην προχωράνε τα έργα της ύδρευσης στο νησί της Κέρκυρας»!
Μήπως τελικά όλα γίνονται για κάποιο λόγο; Μήπως είμαστε για ακόμη μια φορά θεατές στα «παιχνίδια» συμφερόντων για λίγους, αλλά στο τέλος εμείς, οι πολλοί, θα πληρώσουμε τα σπασμένα (όπως και με την μεταφορά απορριμμάτων); 
Ζητάμε από την Περιφερειακή αρχή να μας ενημερώσει:
· Ώς φορέας υλοποίησης του έργου «κατασκευή Εργοστασίου Αποσκλήρυνσης & Αφαλάτωσης» στην Χρυσηίδα ποιο το χρονοδιάγραμμα υλοποίησης του έργου; Έχει τελικά εξασφαλισθεί η χρηματοδότηση; Θα χρειασθεί να συνεισφέρει οικονομικά και η Περιφέρεια Ιονίων Νήσων; Και αν ναι, με τι ποσό θα συνεισφέρει η ΠΙΝ;
· Πώς σκέφτεστε να υπερκεράσετε το αποτύπωμα στο τουριστικό μας προϊόν μιας δεύτερης σεζόν χωρίς νερό;
· Ποια είναι τελικά η λύση που έχει σχεδιαστεί και θα εφαρμοστεί για την ολιστική, βέλτιστη και βιώσιμη αντιμετώπιση του προβλήματος ύδρευσης της Κέρκυρας; Υπάρχει σαφές πλάνο;	      
· Σε τι στάδιο βρίσκεται η εκπόνηση των ολιστικών μελετών, προκειμένου να υπάρξει μια πλήρης υδρολογική, και όχι μόνο, αποτύπωση του νησιού της Κέρκυρας, ώστε να σχεδιάσουμε μια βιώσιμη λύση (τι έχουμε, τι χρειαζόμαστε, μέτρα, έργα, κλπ) για τις επόμενες γενιές; Τελικά ποιος φορέας την υλοποιεί;
· Τι έχει γίνει με την χρηματοδότηση της ΠΙΝ για το ταχυδιυλιστήριο της λιμνοδεξαμενής Μοσχόπουλου στη Νότια Κέρκυρα; (δήλωση Περιφερειάρχη στη Λογοδοσία 6ου εξαμήνου 2024)
· Θα διεκδικήσετε χρηματοδότηση για την αλλαγή του δικτύου που μεταφέρει το νερό στις βρύσες μας και το οποίο έχει διαρροές τουλάχιστον 50%;		        				      Σημειώνουμε ότι καθώς αυτή τη στιγμή δεν είναι ακριβές το ποσοστό που χάνεται στο δίκτυο λόγω διαρροών, άρα δεν είναι γνωστή και η ποσότητα του νερού που πραγματικά μας λείπει, όλες οι κινήσεις που περιγράφηκαν παραπάνω είναι δυνητικά άχρηστες και γι’ αυτό η αντικατάσταση του δικτύου πρέπει να είναι η «νούμερο ένα» προτεραιότητα. 
Η Περιφερειακή Σύμβουλος της παράταξης «Μένουμε ΙΟΝΙΟ»
· Δρυ Μαρία

